Source: https://alkotmanybirosag.hu/sajtomegjelenes/devizahiteles-ugyek-eddig-harom-jelentos-dontes-es-tobb-szaz-folyamatban-levo-ugy-az-alkotmanybirosagon/
Timestamp: 2019-06-19 19:10:55
Document Index: 17879348

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ', 'bíróság ', 'bíróság ']

Alkotmánybíróság | Devizahiteles ügyek: eddig három...
A főtitkár emlékeztetett rá, hogy az első devizahiteles alkotmánybírósági eljárást 2013 novemberében a kormány kezdeményezte. A kormány az alaptörvény értelmezését kérte egyrészt abból a szempontból, hogy abból levezethető–e olyan konkrét fogyasztóvédelmi rendelkezés – például erőfölénnyel való visszaéléssel összefüggésben –, amely szerződési feltétel, bírósági ítélet vagy jogszabály alaptörvény-ellenességét okozná, másrészt pedig, hogy milyen keretek között módosíthatók jogszabállyal a devizahitel-szerződések.
Az Alkotmánybíróság a kormány indítványa nyomán egy évvel ezelőtt kihirdetett határozatában a többi között kimondta, hogy a korábban megkötött szerződések törvénnyel való módosításánál is figyelembe kell venni minden fél méltányos érdekeit, a megváltozott körülmények között is érdekegyensúlyra kell törekedni.
Ezekben az ügyekben több eljáró bíró az Alkotmánybíróságon támadta meg a perekben alkalmazandó első devizahiteles törvényt a többek között közjogi érvénytelenségre, a tisztességes eljárás követelményének megsértésére, jogbiztonságra és a visszaható hatályú jogalkotás tilalmára hivatkozva. Az Alkotmánybíróság azonban egy novemberi és egy februári döntésével az összesen hét bírói indítványt elutasította – mondta Bitskey Botond.
Az Alkotmánybíróság érvelésében például a visszaható hatály kapcsán arra mutatott rá, hogy a tisztességesség mércéje nem változott, pusztán a vizsgált törvényben rögzítésre került az, ami korábban is a régi Ptk. és a bírói gyakorlat alapján eleve követelmény volt.
Az Alkotmánybíróság rámutatott arra is, hogy a deviza- és forinthitelezésből eredő vitás kérdések nemzetgazdasági, össztársadalmi jelentőségűek, ezért kizárólag a hagyományos, kétpólusú polgári perekben nem oldhatók meg hatékonyan.
Az Alkotmánybíróság februárban megkezdte és jövő héten folytatja a tárgyalását annak a négy alkotmányjogi panasznak, amelyet pénzintézetek nyújtottak be az első devizahiteles törvény és a Kúria jogegységi döntése miatt egyebek mellett a visszaható hatályú jogalkotás tilalmának és az elévülés szabályrendszerének felülírására hivatkozva. Ebben az ügyben hamarosan döntés is várható – közölte kérdésre válaszolva az Alkotmánybíróság főtitkára.
Bitskey Botond elmondta, hogy a bírói indítványok és a pénzintézetek által benyújtott alkotmányjogi panaszok mellett eddig közel 800 magánszemély is az Alkotmánybírósághoz fordult. Február 16-án, illetve 23-án összesen közel 400 magánszemély első devizahiteles törvényt támadó indítványát utasította vissza az Alkotmánybíróság, mert érdemi vizsgálatra alkalmatlanok voltak, indokolás hiányában nem feleltek meg a határozottság követelményének, lényegében csak felsorolták, hogy mely törvényhelyek mely alaptörvényi rendelkezésbe ütköznek álláspontjuk szerint, de ezt semmivel nem támasztották alá. Jobbára az első devizahiteles törvényt támadták és azt kifogásolták, hogy a pénzintézetek tavaly nyáron állam ellen megindított perei miatt a devizahiteles magánszemélyek elmúlt években pénzintézetek ellen indított pereit tavaly nyár végén felfüggesztették. (Országszerte mintegy 12 ezer ilyen felfüggesztett per van.
Az Alkotmánybíróság februárban kezdett tárgyalni csaknem száz hasonló alkotmányjogi panaszt, melyek szerint a perek felfüggesztése sérti a tisztességes eljáráshoz, a per ésszerű időn belüli elbírálásához és a jogorvoslathoz való jogot, a felfüggesztő bírói döntés ellen ugyanis nem lehetett fellebbezni.
Rövidesen kezdi tárgyalni az Alkotmánybíróság azt a további, összesen több mint másfélszáz devizahiteles által benyújtott alkotmányjogi panaszt is, amely az első, továbbá a második – pénzintézetek és adósok közti elszámolásról szóló – törvényt támadja a kettős árfolyam miatt. (E mellett még két további devizahiteles törvény született tavaly a fair bankokról és a forintosításról.)
A testület főtitkára kitért arra is: az Alkotmánybírósághoz folyamatosan, nagy számban érkeznek az alkotmányjogi panaszok. Amennyiben egy beadvány tárgya megegyezik már korábban eldöntött üggyel, akkor a testület levélben tájékoztatja az indítványozót, hogy érdemi alkotmánybírósági eljárásnak nincs helye.
Budapest, 2015. március 8., vasárnap (MTI)
Áttekintés az eddig született határozatokról és a még folyamatban lévő ügyekről >>